กดเงินสดผ่านบัตรพุ่ง
ธปท.ชี้ยอดกดเงินสดผ่านบัตรขยับขึ้นสูงสุด 8.8% สะท้อนภาวะคนขาดสภาพคล่อง
14 ก.ค. 2558

ธปท.ชี้ยอดกดเงินสดผ่านบัตรขยับขึ้นสูงสุด 8.8% สะท้อนภาวะคนขาดสภาพคล่อง
ธนาคารแห่งประเทศไทย (ธปท.) รายงานว่า เดือน พ.ค.ที่ผ่านมา มีการใช้จ่ายผ่านบัตรเครดิตรวม 1.3 แสนล้านบาท เพิ่มขึ้น 8,316 ล้านบาท หรือ 6.8% จากช่วงเดียวกันปีก่อน แบ่งเป็น 1.การใช้จ่ายในประเทศ 1.05 แสนล้านบาท เพิ่มขึ้น 6.5% 2.การใช้จ่ายในต่างประเทศ 9,585 ล้านบาท เพิ่มขึ้น 7.4% และ 3.การเบิกเงินสดล่วงหน้าผ่านบัตร 1.54 หมื่นล้านบาท เพิ่มขึ้น 8.8% จากการเบิกเงินสดล่วงหน้ามาหมุนของผู้ถือบัตรที่ออกโดยธนาคารพาณิชย์เป็นสำคัญ สะท้อนภาวะขาดสภาพคล่องของผู้ถือบัตรที่ขยับสูงขึ้น
ทั้งนี้ สิ้นเดือน พ.ค.ที่ผ่านมา มีจำนวนบัตรทั้งหมด 20.8 ล้านใบ เพิ่มขึ้น 8.2% มียอดสินเชื่อคงค้าง 2.94 แสนล้านบาท เพิ่มขึ้น 7.7% แต่หากเทียบกับเดือนก่อนหน้า พบว่าการใช้จ่ายผ่านบัตรเพิ่มขึ้นเล็กน้อย 1.3% สอดคล้องกับภาวะเศรษฐกิจ
สำหรับการให้สินเชื่อส่วนบุคคล ณ สิ้นเดือน พ.ค. พบว่า ทั้งระบบมีบัญชีสินเชื่อบุคคลรวม 12.12 ล้านบัญชี เพิ่มขึ้น 4.1% มียอดสินเชื่อคงค้างทั้งระบบ 3.15 แสนล้านบาท เพิ่มขึ้น 1.25 หมื่นล้านบาท หรือ 0.41% และสูงกว่ายอดคงค้างสินเชื่อบัตรเครดิตทั้งระบบ
อย่างไรก็ดี แม้ว่าการใช้จ่ายผ่านบัตรเครดิตจะเพิ่มขึ้น แต่เป็นการเพิ่มในอัตราที่ลดลง เนื่องจากครัวเรือนยังระมัดระวังการใช้จ่ายจากภาวะหนี้ครัวเรือนที่ยังสูง และความกังวลต่อรายได้ในอนาคตจากความไม่แน่นอนทางเศรษฐกิจ บวกกับธนาคารพาณิชย์และนันแบงก์ยังระมัดระวังการให้กู้มากขึ้น เพราะกังวลต่อหนี้เสียที่เริ่มสูงขึ้น